Nr. ................/.............................2022

**REFERAT DE APROBARE**

**a**

**Ghidului de finanțare a**

**Programului de realizare a pistelor pentru biciclete**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru aprobarea Ghidului de finanțare a Programului de realizare a pistelor pentru biciclete.***

**Baza legală a proiectului de ordin supus aprobării** o constituie prevederile art. 13 alin. (1) lit. a) și alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare. Potrivit art. 13 alin. (4) din actul normativ menționat, ” *Condiţiile de finanţare a proiectelor şi/sau programelor pentru protecţia mediului prevăzute la alin. (1) lit. a)-l), n), q)-s), u), w) -y), cc), dd) şi ff) se stabilesc prin ghidul de finanţare aferent fiecărui program sau proiect, care se elaborează de Administraţia Fondului pentru Mediu şi se aprobă prin ordin al conducătorului autorităţii publice centrale pentru protecţia mediului.”*

Ghidul de finanţare constituie un suport informativ complex, având rolul de a furniza informaţii esenţiale privind derularea Programului de realizare a pistelor pentru biciclete.

Scopul Programului îl reprezintă îmbunătațirea calității mediului prin reducerea emisiilor de gaze cu efect de seră prin stimularea utilizării transportului nepoluant, concomitent cu reducerea traficului motorizat.

Solicitanții finanțării sunt unitățile administrativ-teritoriale, astfel cum sunt definite în Ordonanța de urgență a Guvernului nr. 57/2019 privind Codul administrativ, cu modificările și completările ulterioare, organizate la nivel de județ, comună, oraș, municipiu de rang I/II, Municipiul București și subdiviziunile administrativ-teritoriale ale acestuia.

Un solicitant poate depune în cadrul unei sesiuni o singură cerere de finanțare aferentă unei singure categorii de solicitanți.

***Este considerat eligibil solicitantul*** care îndeplineşte cumulativ următoarele:

1. acţionează în nume propriu;
2. este proprietar/administrator al terenului pus la dispoziție pentru realizarea proiectului, conform declarației pe propria răspundere din cererea de finanțare;
3. imobilul este liber de sarcini, nu face obiectul unui litigiu în curs de soluţionare la instanţele judecătoreşti, nu face obiectul vreunei revendicări potrivit unei legi speciale sau dreptului comun, nu face obiectul procedurii de expropriere pentru cauză de utilitate publică, potrivit declarației pe proprie răspundere din cererea de finanțare;
4. nu se află în stare de insolvenţă, nu se află în procedură de executare silită, nu se află într-o altă situaţie similară legal reglementată, potrivit declarației pe proprie răspundere din cererea de finanțare;
5. nu este înregistrat cu fapte sancţionate de legislaţia financiară şi fiscală, potrivit declarației pe proprie răspundere din cererea de finanțare;
6. nu a fost condamnat pentru infracţiuni împotriva mediului, prin hotărâre judecătorească definitivă, potrivit declaraţiei pe proprie răspundere din cererea de finanţare;
7. are îndeplinite obligaţiile de plată a taxelor, impozitelor şi amenzilor către bugetul de stat, bugetele locale, conform prevederilor legale în vigoare;
8. are îndeplinite obligaţiile de plată a taxelor catre bugetul Fondului pentru mediu;
9. nu a obţinut şi nu este pe cale să obţină finanţare prin proiecte ori programe finanţate din alte fonduri publice, inclusiv fonduri comunitare, pentru realizarea investiţiei care urmează a fi realizată prin Program, potrivit declaraţiei din cererea de finanţare.

Finanţarea se acordă în procent de 100% din cheltuielile eligibile pentru fiecare categorie de solicitant, după cum urmează:

1. UAT – Municipiul București – maximum 50.000.000 lei;
2. subdiviziunea Municipiului București - maximum 30.000.000 lei;
3. UAT– municipiu de rang I - maximum 25.000.000 lei;
4. UAT– municipiu de rang II - maximum 20.000.000 lei;
5. UAT– oraș – maximum 15.000.000 lei;
6. comună cu mai puțin de 5.000 de locuitori – maximum 2.500.000 lei;
7. comună cu mai mult de 5.000 de locuitori – maximum 5.000.000 lei;

h) UAT - județ – maximum 15.000.000 lei.

În cadrul proiectelor, suma maximă care poate fi finanţată pentru realizarea unui km de traseu de piste de bicicliști și care reprezintă 100% din valoarea totală a cheltuielilor eligibile este:

a) 1.000.000 lei/km pentru pistele de bicicliști care presupun lucrări pe amplasamente separate de drum, neamenajate ca trotuar sau parte carosabilă;

b) 350.000 lei/km pentru pistele de bicicliști care presupun lucrări pe carosabil sau trotuar existent.

Prin Program se finanţează:

a) realizarea de piste pentru biciclişti pe partea carosabilă sau acostament;

b) realizarea de piste pentru biciclişti pe amplasament nou, altul decât drum carosabil, acostament sau trotuar;

c) realizarea de piste pentru biciclişti în cadrul trotuarelor.

Pistele de biciclete trebuie să asigure deplasarea dus-întors în cadrul unui traseu și pot fi:

a) cu un singur sens, care se amenajează pe ambele părți ale străzii, câte una  
pentru fiecare sens de circulație, pe toată lungimea traseului;

b) cu două sensuri, care se amenajează pe o singură parte a străzii, pe toată lungimea traseului.

Sunt considerate cheltuieli eligibile cele efectuate pentru:

1. cheltuielile privind investiţia de bază (cap. 4 din conținutul-cadru al devizului general aprobat prin Hotărârea Guvernului nr. 907/2016, cu modificările și completările ulterioare): terasamente, suprastructură, marcaje, indicatoare de circulaţie, semaforizare, lucrări privind delimitarea pistelor, punct de depozitare pentru biciclete, asigurare iluminat public nocturn;
2. cheltuielile privind lucrări de construcţii şi instalaţii aferente organizării de şantier (cap. 5.1.1 din conținutul-cadru al devizului general aprobat prin Hotărârea Guvernului nr. 907/2016, cu modificările și completările ulterioare);
3. cheltuieli diverse şi neprevăzute, în limita a 10% din valoarea cheltuielilor eligibile aferente capitolelor 3.5, 3.8 și 4, din conținutul-cadru al devizului general aprobat prin Hotărârea Guvernului nr. 907/2016, cu modificările și completările ulterioare;
4. cheltuielile efectuate pentru realizarea şi instalarea panoului de informare conținând sintagma “Proiect finanțat din Fondul pentru Mediu”;
5. taxa pe valoarea adăugată aferentă proiectului, în condiţiile în care aceasta a fost solicitată şi nu este recuperabilă, rambursabilă sau compensată prin orice alte mijloace potrivit prevederilor legale;
6. cheltuielile pentru proiectare și asistență tehnică (cap. 3.5 și 3.8 din conținutul cadru al devizului general aprobat prin Hotărârea Guvernului nr. 907/2016, cu modificările și completările ulterioare) sunt eligibile cumulat, în limita a 6% din valoarea cheltuielilor eligibile aferente investiției de bază;

cheltuielile cu consultanța (cap. 3.7 din conținutul-cadru al devizului general aprobat prin Hotărârea Guvernului nr. 907/2016, cu modificările și completările ulterioare) sunt eligibile în limita a 4% din

valoarea cheltuielilor eligibile aferente investiției de bază.

Cheltuielile susmenționate sunt considerate eligibile numai dacă sunt efectuate după încheierea contractului de finanțare.

Proiectul Ghidului de finanțare, astfel cum îl înaintăm, a fost avizat în ședința Comitetului Director al AFM din 16.06.2022.

Pentru motivele invocate, vă transmitem alăturat, în vederea avizării și aprobării, ***proiectul de ordin pentru aprobarea Ghidului de finanțare a Programului de realizare a pistelor pentru biciclete.***

**PREȘEDINTE,**

**Laurențiu Adrian NECULAESCU**